Tidligere medlem af Dansk Folkeparti Lise Bech er et af de nye skud på stammen af folketingskandidater for Danmarksdemokraterne. Onsdag blev det annonceret, at hun ved det kommende folketingsvalg stiller op for partiet i den nordjyske storkreds. - Danmarksdemokraterne er et borgerligt parti. Jeg er borgerlig, og partiet har de samme værdier, som jeg har, siger Lise Bech. Det var slut Indtil onsdag har nordjyden været løsgænger i Folketinget, og det var egentlig planen, at hun var færdig med landspolitik efter indeværende valgperiode. - Jeg havde indstillet mig på, at jeg var færdig med landspolitik, efter jeg trådte ud af Dansk Folkeparti i februar. Men jeg har haft et par samtaler med Inger Støjberg, og der er noget gejst og gnist, og vi har de samme værdier. Vi er borgerlige, og partiet flugter rigtig godt med mine holdninger, siger Lise Bech. Lise Bech har været medlem af Folketinget siden 2015, og hun vil tage nogle af sine mærkesager fra de to tidligere valgkampe med ind i den nye. - Jeg synes stadig, der er en masse for mig at gøre i Folketinget og at repræsentere Nordjylland. Vi har infrastruktur, som jeg også gik på valg på i 2015 og 2019, og vi har den tredje Limfjordsforbindelse, som er meget vigtig for os alle sammen, siger hun. Flere partier samlet i ét Lise Bech var med helt fra starten, da Dansk Folkeparti i sin tid startede op, og hun skal nu igen være en af personerne, som skal opbygge et nyt parti, hvor medlemmerne kommer fra forskellige steder. - Det, der begynder nu, er en fantastisk rejse, og man bliver bare bidt af den her gejst og glæde. Og den pionerånd som jeg også kan huske fra starten af Dansk Folkeparti. Danmarksdemokraternes folketingskandidater består af 13 tidligere medlemmer af Dansk Folkeparti og 11 tidligere medlemmer af Venstre, mens der også er et tidligere medlem af Konservative samt fem, der får Danmarksdemokraterne, som deres første parti. Selvom folketingskandidaterne kommer med forskellige baggrunde, så forventer Lise Bech, at det bliver nemt at blive enige om partiets politik. - Jeg tror, det bliver nemt, fordi vi er borgerlige allesammen. Vi er jo lige kommet med et udspil om barselsreglerne, fordi vi vil have mindre EU. EU skal ikke bestemme over familierne, så vi vil rulle det tilbage så familierne selv kan bestemme, hvem der skal have ni ugers barsel, som nu er øremærket til mænd. Det er en rigtig god værdi, uanset hvilke forskellige platforme og ståsteder vi kommer fra. Så jeg er helt sikker på, at rigtig mange steder i værdipolitikken kan vi blive enige.

Opsummering:
Nordjyske Lise Bech har været partiløs siden februar, hvor hun forlod Dansk Folkeparti. Nu er hun en del af Inger Støjbergs nye parti Danmarksdemokraterne, hvor hun ser sine egne værdier blive matchet.